অসহিষ্ণুতা ‘বিতর্ক’ এখনও তাঁকে তাড়া করে বেড়াচ্ছে। আর সেই বিতর্ক থেকে যেনতেন প্রকারে অব্যাহতির পথ খুঁজছেন শাহরুখ খান।
তাঁর সদ্য মুক্তি পাওয়া ছবি ‘দিলওয়ালে’র প্রচারে মঙ্গলবার শহরে এসেছেন শাহরুখ। এখানেও সাংবাদিক বৈঠকে তাঁকে বারবার পড়তে হয়েছে ‘অসহিষ্ণুতা’ নিয়ে প্রশ্নের মুখে। দৃশ্যতই বিড়ম্বিত ‘ডন’ এদিন বলেছেন, ‘‘আমি কিছু বললে সেটা ভুলভাবে নেওয়া হয়। ভুল ব্যাখ্যা করা হয়।’’ তাঁর ছবি যেন দর্শক দেখা বন্ধ না করেন, সে জন্যও আবেদন জানিয়েছেন শাহরুখ।
গত ২ নভেম্বর নিজের ৫০ বছরের জন্মদিনে শাহরুখ বলেছিলেন, ‘‘দেশে চরম অসহিষ্ণুতার পরিবেশ তৈরি হয়েছে। ধর্মীয় অসহিষ্ণুতা দেশকে মধ্যযুগে ঠেলে দেবে।’’
বলিউড তারকার ওই মন্তব্যের জেরে সমালোচনার ঝড় উঠেছিল। কিছুদিন আগে অবশ্য সেই বক্তব্য থেকে সরে আসেন শাহরুখ। দাবি করেছিলেন, তাঁর বক্তব্যের ‘ভুল ব্যাখ্যা’ হয়েছে। দেশের পরিস্থিতি খুবই ভাল!
এদিন কলকাতায় বসে এ রাজ্যের ব্র্যান্ড অ্যাম্বাসেডর অন্তত বারচারেক জানিয়েছেন তাঁর মন্তব্যের ভুল ব্যাখ্যা হয়েছিল। অসহিষ্ণুতা প্রসঙ্গে জানিয়েছেন, বারবার ব্যাখ্যা দিতে তাঁর ভাল লাগে না। তাঁর কথায়, ‘‘আমি আমার দেশের প্রতিনিধি। মনে হয় না কোনও বিষয়ে ব্যাখ্যা দেওয়ার দরকার আছে। কিন্তু আমার কোনও কথায় যদি কারও খারাপ লাগে, তাহলে আমি দুঃখিত। ক্ষমা চাওয়ার মতো কিছু বলিনি।’’
বিতর্কের কারণে তাঁর যে ‘খারাপ লেগেছিল’ তা অকপটে স্বীকার করেছেন শাহরুখ। বলেছেন, ‘‘মনে হয় না আমাদের দেশে কোনও ভেদাভেদ আছে। জাতি-ধর্ম নির্বিশেষে সারা দেশ থেকে ভালবাসা পেয়েছি। আমার মন্তব্যের ভুল ব্যাখ্যায় কারও কারও খারাপ লেগেছে। আমি কিন্তু খারাপ লাগার মতো কোনও কথাই বলিনি।’’
অসহিষ্ণুতা বিতর্কের জেরে মধ্যপ্রদেশের কয়েকটি জায়গায় ‘দিলওয়ালে’র প্রদর্শন বন্ধ করে দেওয়া হয়েছে। এ প্রসঙ্গে শাহরুখের মন্তব্য, ‘‘আমার কাজ দর্শকের কাছে না পৌঁছলে খারাপ তো লাগবেই। ছবির প্রদর্শন বন্ধ করে দেওয়ায় সকলের ক্ষতি হচ্ছে। আমার কথার ভুল ব্যাখ্যা হলেও ছবি দেখা বন্ধ করবেন না, এটুকুই অনুরোধ।’’
অন্যদিকে, মুম্বইয়ে শাহরুখের বাড়ি ‘মন্নতে’র সামনের রাস্তায় ওই তারকার ‘ভ্যানিটি ভ্যান’ পার্ক করা নিয়ে এদিনই পুলিশে অভিযোগ জানিয়েছে একটি স্বেচ্ছাসেবী সংস্থা।